ຄະນະຊາວໜຸ່ມປະຊາຊົນປະຕິວັດລາວ ກະຊວງສຶກສາທິການ ແລະ ກິລາ (ສສກ) ໄດ້ຈັດກອງປະຊຸມສະຫຼຸບຜົນງານປະຈໍາສົກປີ 2015-2016 ແລະ ວາງທິດທາງແຜນການ ປະຈໍາສົກປີ 2016-2017 ເພື່ອໃຫ້ສະມາຊິກຮັບຮູ້, ເຂົ້າໃຈ, ເພີ່ມທະວີ, ຕັ້ງໜ້າປັບປຸງ, ປຸກລະດົມ ແລະ ສູ້ຊົນໃຫ້ວຽກງານຊາວໜຸ່ມພັດທະນາເປັນກ້າວໆໄປ.
ກອງປະຊຸມດັ່ງກ່າວ, ໄດ້ຈັດຂຶ້ນໃນວັນທີ 28 ຕຸລາ ຜ່ານມາ ທີ່ສະໂມສອນໃຫຍ່ ມະຫາວິທະຍາໄລແຫ່ງຊາດ, ໂດຍໃຫ້ກຽດເຂົ້າຮ່ວມຂອງສະຫາຍ ນາງ ວິລະວອນ ພັນທະວົງ ຮອງເລຂາ, ປະທານກວດກາຄະນະບໍລິຫານງານສູນກາງຊາວໜຸ່ມ ປະຊາຊົນປະຕິວັດລາວ, ສະຫາຍ ຄໍາພວງ ບຸນມີໄຊ ຄະນະປະຈໍາພັກ, ຫົວໜ້າຫ້ອງການພັກກະຊວງສຶກສາທິການ ແລະ ກິລາ, ສະຫາຍ ປອ. ສໍາລານ ພັນຄະວົງ ຄະນະເລຂາທິການສູນກາງຊາວໜຸ່ມ, ຄະນະພັກ, ເລຂາຄະນະບໍລິຫານງານຊາວໜຸ່ມປະຊາຊົນປະຕິວັດລາວ ກະຊວງສຶກສາທິການ ແລະ ກິລາ, ສະຫາຍ ພົງສະຫວັດ ສຸລິຍະວົງ ຄະນະບໍລິຫານສະຫະພັນກໍາມະບານ ກະຊວງສຶກສາທິການ ແລະ ກິລາ ແລະ ສະຫາຍ ນາງ ຮສ.ປອ ພິມໂພ ຫຼວງລາດ ຄະນະບໍລິຫານງານສະຫະພັນແມ່ຍິງກະຊວງສຶກສາທິານ ແລະ ກິລາ ພ້ອມດ້ວຍຫົວໜ້າ-ຮອງຫົວໜ້າຫ້ອງການ, ຫົວໜ້າກົມ-ຮອງຫົວໜ້າກົມຂອງສູນກາງຊາວໜຸ່ມ ແລະ ກະຊວງສຶກສາທິການ ແລະ ກິລາ, ຄະນະນໍາຊາວໜຸ່ມທຸກຂັ້ນ ແລະ ສະມາຊິກຊາວໜຸ່ມເຂົ້າຮ່ວມ.
ໂອກາດດັ່ງກ່າວ, ທ່ານ ປອ. ສໍາລານ ພັນຄະວົງ ໄດ້ກ່າວວ່າ: ການຈັດຕັ້ງປະຕິບັດວຽກງານພັດທະນາຊາວໜຸ່ມເຍົາວະຊົນ ປະຈໍາສົກປີ 2015-2016 ເຫັນວ່າ ດ້ານວຽກງານວິຊາສະເພາະ ແມ່ນໄດ້ເປັນເຈົ້າການໃນຄວາມຮັບຜິດຊອບສູງ, ມີຄວາມຕັ້ງໜ້າໃນພາລະກິດຂອງຊາດ ແລະ ວຽກງານຊາວໜຸ່ມທີ່ພັກ-ລັດມອບໝາຍໃຫ້ເປັນຢ່າງດີ, ດ້ານການນໍາພາແມ່ນໄດ້ເຂົ້າສູ່ຂະບວນການຕ່າງໆ ເປັນຕົ້ນແມ່ນ ການນໍາພາຊາວໜຸ່ມເຂົ້າສູ່ຂະບວນການປ້ອງກັນຊາດ-ປ້ອງກັນຄວາມສະຫງົບ, ນໍາພາຊາວໜຸ່ມເຂົ້າສູ່ຂະບວນການສ້າງເສດຖະກິດ, ນໍາພາຊາວໜຸ່ມ-ເຍົາວະຊົນເຂົ້ສູ່ຂະບວນການວັດທະນະທໍາ-ສັງຄົມ ແລະ ຈັດຕັ້ງປະຕິບັດຂໍ້ແຂ່ງຂັນ 4 ບຸກ. ນອກຈາກນີ້, ວຽກງານສົ່ງເສີມວິຊາຊີບຊາວໜຸ່ມ, ເຊິ່ງຄະນະຊາວໜຸ່ມແຕ່ລະຂັ້ນໄດ້ມີຄວາມພະຍາຍາມຢ່າງຕັ້ງໜ້າໃນການເອົາໃຈໃສ່ສ້າງໃຫ້ຊາວໜຸ່ມ-ໄວໜຸ່ມໄດ້ຮໍ່າຮຽນເອົາຄວາມຮູ້ດ້ານວິຊາຊີບ, ເຕັກນິກວິທະຍາສາດ ແລະ ພາສາຕ່າງປະເທດ, ສ້າງເງື່ອນໄຂໃຫ້ຊາວໜຸ່ມ-ໄວໜຸ່ມໄດ້ມີວຽກເຮັດງານທໍາ ເພື່ອປະກອບສ່ວນເຂົ້າໃນການຍົກລະດັບຊີວິດການເປັນຢູ່ເພື່ອກ້າວໄປສູ່ການຫຼຸດພົ້ນອອກຈາກຄວາມທຸກຍາກເທື່ອລະກ້າວ.
ສໍາລັບທິດທາງແຜນການຂອງຄະນະບໍລິຫານງານຊາວໜຸ່ມປະຊາຊົນປະຕິວັດລາວ ກະຊວງສຶກສາທິການ ແລະ ກິລາ ແມ່ນຈະຍົກສູງທັດສະນະຫຼັກໝັ້ນ, ອຸດົມການນິຍົມ, ແນວຄິດຄຸນສົມບັດ, ສິນທໍາປະຕິວັດ, ຍົກສູງນໍ້າໃຈຮັບຜິດຊອບຕໍ່ໜ້າທີ່ວຽກງານ ແລະ ຄວາມເປັນແບບຢ່າງນໍາໜ້າຂອງສະມາຊິກຊາວໜຸ່ມຕໍ່ມະຫາຊົນ ແລະ ພັດທະນາຊາວໜຸ່ມໃຫ້ມີຄວາມຮູ້, ຄວາມສາມາດ, ມີຄຸນສົມບັດ, ລະບຽບແບບແຜນ, ສຸຂະພາບແຂງແຮງ ແລະ ມີຄວາມສີວິໄລທາງດ້ານຈິດໃຈ. ສ່ວນຄາດໝາຍສູ້ຊົນ ສົກປີ 2016-2017 ແມ່ນຈະເພີ່ມທະວີຄວາມສາມັກຄີໃນຖັນແຖວສະມາຊິກຊາວໜຸ່ມ, ຈັດຕັ້ງຜັນຂະຫຍາຍ, ສຶກສາອົບຮົມທັງດ້ານການເມືອງແນວຄິດ, ແນວທາງນະໂຍບາຍຂອງພັກ, ລະບຽບກົດໝາຍ, ແຜນພັດທະນາການສຶກສາ, ສຶກສາອົບຮົມໃຫ້ມີນໍ້າໃຈຮັກຊາດ, ຮັກບ້ານເກີດເມືອງນອນ ເພື່ອເຮັດໃຫ້ຊາວໜຸ່ມມີຄຸນທາດການເມືອງໃຫ້ໜັກແໜ້ນຂຶ້ນເລື້ອຍໆ, ຕັ້ງໜ້າປັບປຸງການຈັດຕັ້ງຂອງຄະນະບໍລິຫານງານຊາວໜຸ່ມທຸກຂັ້ນໃຫ້ເຂັ້ມແຂງ ແລະ ເຕີບໃຫຍ່ຂະຫຍາຍຕົວທັງດ້ານປະລິມານ ແລະ ມີຄຸນະພາບ, ປັບປຸງວິທີການເຮັດວຽກແບບແຜນການນໍາພາຂອງຄະນະຊາວໜຸ່ມແຕ່ລະຂັ້ນໃຫ້ມີຄວາມໜັກແໜ້ນທາງດ້ານການເມືອງ ແລະ ມີຄວາມເຂັ້ມແຂງທາງດ້ານການຈັດຕັ້ງ, ສູ້ຊົນເຮັດໃຫ້ເນື້ອໃນຂໍ້ແຂງຂັນຂອງສູນກາງຊາວໜຸ່ມໄດ້ຮັບການຈັດຕັ້ງປະຕິບັດຢ່າງມີຂະບວນການຟົດຟື້ນ ແລະ ກວ້າງຂວາງ, ປຸກລະດົມຊາວໜຸ່ມໃຫ້ເປັນເຈົ້າການປະກອບສ່ວນເຂົ້າໃນວຽກງານພັດທະນາການສຶກສາ, ຍົກສູງສະຕິລະວັງຕົວ, ຕ້ານທຸກກົນອຸບາຍຫັນປ່ຽນໃໝ່ຂອງສັດຕູ, ເປັນເຈົ້າການສະກັດກັ້ນ ແລະ ຕ້ານປາກົດການຫຍໍ້ທໍ້ໃນສັງຄົມ ແລະ ສູ້ຊົນໃຫ້ຕິດພັນກັບວຽກງານຄົ້ນຄວ້າວິທະຍາສາດໃຫ້ຫຼາຍຂຶ້ນ.
(ສາວສະຫວັນ)